Gravitas – het jy dit? | Netwerk24
Die Latynse woord gravitas verwys na gewig of gewigtigheid. Gravitas was een van die eerbare waardes van die ou Romeine. Iemand wat gravitas gehad het, was iemand wat waardigheid beliggaam en oral respek af­gedwing het.
In Filippense 4:8 gebruik Paulus 'n Griekse eweknie hiervoor, naamlik semnos. Dit het te make met mense se innerlike karakter voor die Here. Om waardig voor die Here en tussen ander mense te leef, is iets anders as om 'n eie beeld, 'n eie image te probeer skep. In ons wêreld van selfies en sosiale media is mense meer as ooit beeldbouers – hul eie!
Soveel sosiale­media-platforms, soveel sosiale selfbeelde! Daarom dat mense so bang is vir verwerping op sosiale media en elders in die openbaar. Daarom dat dit broodnodig is om 'n ander Bron van eer te vind as slegs friends en fol­lowers se tydelike erkenning, naamlik God. Hy roep ons tot 'n heilige lewe, tot 'n semnos- en gravitas-lewe in sy teenwoordigheid. Dit is 'n lewe van integriteit. – Stephan Joubert